ЖАСТАР ЖІГЕРЛІ ЖҰРТТЫҢ ТӘУЕЛСІЗДІГІ ТҰҒЫРЛЫ...

 Қандай мемлекет болсын, өзінің кемелді келешегін, баянды болашағын жастардың бойындағы жігермен, байыпты бағдарымен есептейді. Жалған намыс емес, салиқалы саясатты қолдаушылар ғана елінің ертеңі үшін күресе біледі, егемендігін ешкімнің басынуына жол бермейді.

Жалпылама сөзбен емес,жалынды еңбекпен, жігерлі әрекетпен ғана Тәуелсіздігіміздің берік қолда екенін білдіре аламыз.

Әрине, бұл орайда ҚР Президенті Қ.Тоқаевтың еліміздің басты басылымында Тәуелсіздік тетіктері туралы тағыылымды мақаласында айтып өткендей «Шын отансүйгіштік дегеніміз – жалаң ұран тастау емес, еліңе, халқыңа қызмет ету. Адам баласы дүниеге патриот болып келмейді. Ол білім мен тәрбие алып, әлеуметтік ортамен араласып, азаматтық болмысын қалыптастыру кезінде патриотқа айналады.»

 Талай ғасырлар бойы азаттықты аңсаған қазақ елі мақсатына жетті, егеменді ел атанды. Әрине, оны мәңгілік ету тек бір-бірімен алмасып жатар ұрпақтардың бекем бірлігі мен ұлтжанды ұғымында. Өйткені, жадағай ойлылардыңғжалған ұраншылдардың жетегінде кеткен жандар өз елін соғыс ошағына айналдырып тынды. Айдап салушылар өз дегеніне жетті, ұпайын толықтырды. Әрбір таңын қорқынышпен, аштықпен, қайғымен қарсы алатын, тағдыры тәлкекті тұрғындары бар мемлекет қатігездік құрсауынан қашан шығары бір Аллаға аян. Біз ондайлардан сабақ алуға тиіспіз. Бұны Президентіміз өз мақаласында жан-жақты көрсетіп берді.

Біз бабаларымыздың қанымен, жанымен аңсай күткен Тәуелсіздік еді бұл., 1986 жылғы Желтоқсан көтерілісіне қатысушылардың арманы қатігез қоғамның жазасына ұшыратқанымен, оның ұшқыны осындай азаттық таңына жеткізді. Біз оны қадірлеуміз керек.

Мемлекет басшысы өз мақаласында «Мен жаңа Қазақстан патриотизмінің жасампаздық құдіретіне сенемін. Тәуелсіз ел болу оны жариялаумен немесе мемлекеттің іргетасын қалаумен шектелмейді. Тәуелсіздік үшін нағыз күрес күнделікті еңбекпен, үздіксіз әрі дәйекті елдік саясатпен мәңгі жалғасады. Біз қуатты тәуелсіз мемлекетімізбен ғана ұлт ретінде жер бетінде сақталамыз. Осы айнымас ақиқатты берік ұстануымыз қажет. «Тәуелсіздік бәрінен қымбат!» деген бір ауыз сөз мәңгі ұранымыз болуға тиіс»-дегені әрбір қазақстандықтың жүрегіне жылу беріп тұрса, онда елдің ертеңі ертегідей бола түспек.

**ҚАЛАМҚАС САТЫБАЛДИНА, «БӘЙТЕРЕК»МДҰ-НЫҢКӘСІПОДАҚ ҰЙЫМЫНЫҢ ТӨРАҒАСЫ; ТӘРБИЕШІ.**